Magnus Nicolai electus, Sigfridus archediaconus et capitulum alme ecclesie Aboensis vniuersis et singulis dominis ecclesiarum curatis et loca tenentibus eorumdem, per nos vbilibet constitutis, affectuosissimam in Domino salutem et presencium mandatis firmiter obedire, non immemores vos, amicos nobis in Christo carissimos, statutorum synodalium, hoc presertim anno conclusorum, estimamus, in qua inter cetera, matura desuper habita deliberacione, statutum est in antea mendicitatem scolarium, eo saltem modo, quo hactenus habita est, perpetuo abolerj propter multiplicia, que ex ea pullulabant incommoda. Nam vt aliqua de hiis adhuc vestris insinuemus auribus, scolares moderni temporis ob diurnam in mendicitate moram similiter et inordinatam consumpcionem collectorum nimium distracti in litterarum cognicionem penitus exorbitant et vacillant et hinc per consequens ecclesia Dei nimium debilitari videtur prebentibus cecis ceco ducatum. Sed et quante animarum pernicies et pericula in illa contingunt, neminem vestrum latere opinamur, quam indiscrete promulgantur indulgencie, quanta mendacia, quot nephanda fuerint experimenta in fraudem et detrimentum salutis tam ipsorum scolarium quam rudis populi, pseudo sermonem recipientis, quamplurima eciam alia, que et referre nephas est et temporis ac pergameni summam inquirerent copiosam. Sane hiis et huiusmodi inconuenientibus permoti, ne consencientes in eandem dampnacionis sentenciam corruamus, eam decreuimus mendicitatem alio saltem modo, et si non nomine militari alieno vt videlicet quilibet vestrum in sua parrochia discretos debeat ordinare collectores sev questores, qui huiusmodi elemosinam a christifidelibus colligere possint et collectam ad manus vestras seu capellanorum vestrorum fideliter comportare, jnde consequenter ad manus rectoris scolarium per subordinacionem vestram aduenturam. Credimus enim indubie, christifideles eque promptos ad hoc modo eam exponendam fore, dummodo tempore et modo congruis per vos fuerint iniuncti quam si ipsimet scolares ad eam recipiendam in persona mitterentur. Jdcirco petimus et exhortamur, quatenus singuli vestrum huius statuti et harum litterarum decretum et seriem studeant affectuose et beniuole adimplere, publice insuper de ambone vestris denunciantes parochianis, quod si qui apud eos fuerint scolares in malicia obstinati, ipsis nullam debere elemosine partem; ymmo si tales per vos poterint inquirj, ipsos deprehensos per vos uel prepositos contracte vinctos ad Abo remittatis, bona per eos acquisita elemosine adiungendo. Jn hiis Deo, ecclesie et nobis rem vtilem et gratissimam effecturj jn Domino felicissime et longeue valiturj. Ex Abo xviij die augusti anno 1489, nostris sub sigillis.